Arado Ar 95

Το Arado Ar 95 ήταν μονοκινητήριο αναγνωριστικό υδροπλάνο που ανέπτυξε η γερμανική εταιρεία Arado Flugzeugwerke την δεκαετία του 1930.

Αναπτύχθηκε διότι το Υπουργείο Αεροπορίας του Ράιχ (, RLM) επεδίωξε να αντικαταστήσει τα υδροπλάνα Heinkel He 60 που επιχειρούσαν από τις κύριες μονάδες επιφανείας του Kriegsmarine. Παρόλο που εν τέλει επιλέχθηκε το ανταγωνιστικό Heinkel He 114 για τις ανάγκες του γερμανικού στόλου, το Υπουργείο Αεροπορίας ενθάρρυνε την Arado να συνεχίσει την ανάπτυξη του Ar 95. Επίσης, έξι αεροσκάφη δόθηκαν στη Λεγεώνα Κόνδορ, τη γερμανική δύναμη που πολεμούσε στο πλευρό των Εθνικιστών στον Ισπανικό Εμφύλιο. Επίσης αποτέλεσε τη βάση για το τορπιλοπλάνο-βομβαρδιστικό Ar 195, που προορίζονταν για τα μελλοντικά αεροπλανοφόρα του Kriegsmarine.

Προκειμένου να προσελκύσει δυνητικούς πελάτες και να μπορέσει να εξάγει το Ar 95, η κατασκευάστρια εταιρεία ανέπτυξε και μια εκδοχή του αεροσκάφους με συμβατικό σταθερό σύστημα προσγείωσης (Ar 95L) αντί για πλωτήρες. Δύο χώρες εξέφρασαν ενδιαφέρον, συγκεκριμένα η Χιλή και η Τουρκία, όμως η δεύτερη δεν παρέλαβε αεροσκάφη εξαιτίας του ξεσπάσματος του Β΄ Παγκοσμίου Πολέμου. Τα τούρκικα Ar 95 πέρασαν τελικά στην κατοχή του Kriegsmarine που τα αξιοποίησε ως εκπαιδευτικά και για να πραγματοποιούν περιπολίες στις ακτές της Λετονίας, της Εσθονίας και στον Κόλπο της Φινλανδίας. Παρέμειναν ενεργά μέχρι και τα τέλη του 1944, ενώ τα αεροσκάφη που πέρασαν στην κατοχή των Ισπανών μετά το τέλος του Εμφυλίου συνέχισαν να επιχειρούν μέχρι το 1948.

Σχεδιασμός και ανάπτυξη
Στα μέσα της δεκαετίας του 1930 πολλές γερμανικές εταιρείες κατασκευής αεροσκαφών ανέπτυξαν διπλάνα, συμπεριλαμβανομένων υδροπλάνων, που θα μπορούσαν να καλύψουν διάφορους ρόλους όπως του εκπαιδευτικού ή του μαχητικού.de Jong 2021, pp. 6-7.Kranzhoff 1997, p. 75. Η τάση αυτή οφείλονταν στην επέκταση του γερμανικού στόλου επιφανείας, που θα χρειάζονταν να εξοπλιστεί με αεροσκάφη αυτού του είδους.de Jong 2021, p. 7. Στις αρχές του 1935 ήταν σαφές πως τα He 60 του ναυτικού υστερούσαν σε επιδόσεις και έτσι το Υπουργείο Αεροπορίας αποφάσισε την αντικατάσταση  του συγκεκριμένου τύπου.de Jong 2021, pp. 7-8.

Το Ar 95 σχεδιάστηκε έτσι ώστε να μπορεί να αναλάβει πολλά είδη αποστολών, όπως της παράκτιας περιπολίας/επιτήρησης, της αναγνώρισης, της κατάδειξης στόχων για τα πυροβόλα των πολεμικών πλοίων, της ρυμούλκησης ιπτάμενων στόχων καθώς και να μπορεί να επιχειρεί σαν τορπιλοπλάνο-βομβαρδιστικό.de Jong 2021, p. 8. Επικεφαλής της σχεδιαστικής ομάδας ήταν ο αεροναυπηγός Βάλτερ Μπλούμε (Walter Blume). Παρουσίασε ένα αεροσκάφος ολομεταλλικής κατασκευής, με κύριο υλικό το ντουραλουμίνιο που το καθιστούσε ανθεκτικό στις δύσκολες συνθήκες του θαλάσσιου περιβάλλοντος. Οι πτέρυγές του  ήταν αναδιπλούμενες ώστε να εξοικονομείται χώρος στα πλοία.Kranzhoff 1997, pp. 75-76. 

Το αρχικό πρωτότυπο πραγματοποίησε την παρθενική του πτήση στις 3 Δεκεμβρίου 1936, προωθούμενο από αστεροειδή κινητήρα BMW 132.Smith and Kay 1972, . Ακολούθησε το δεύτερο πρωτότυπο, με υδρόψυκτο εν σειρά κινητήρα Junkers Jumo 210. Τα δύο Ar 95 αξιολογήθηκαν σε σύγκριση με το ανταγωνιστικό Focke-Wulf Fw 62. Η εκδοχή με τον κινητήρα BMW κρίθηκε αρκετά ενδιαφέρουσα για περαιτέρω εξέταση και έτσι αποφασίστηκε να σταλούν έξι τέτοια αεροσκάφη στην Ισπανία για να συμμετάσχουν στις πολεμικές επιχειρήσεις με τη Λεγεώνα Κόνδορ.Donald 1994, .

Στο τρίτο πρωτότυπο χρησιμοποιήθηκε για πρώτη φορά τρίφυλλη έλικα μεταβλητού βήματος καθώς και αυτοματοποιημένο σύστημα που έλεγχε τις στροφές ανά λεπτό. Επίσης ήταν το πρώτο με τριμελές πλήρωμα, αποτελούμενο από πιλότο, πολυβολητή και ασυρματιστή/παρατηρητή. Το τέταρτο πρωτότυπο διέθετε συμβατικό σταθερό σύστημα προσγείωσης για να μπορεί να επιχειρεί από την ξηρά.

Ήδη πριν από την έναρξη των δοκιμών ήταν εμφανές πως το Υπουργείο Αεροπορίας προτιμούσε το ανταγωνιστικό Heinkel He 114, παρόλα αυτά ενθάρρυνε την περαιτέρω ανάπτυξη του Arado με ορισμένες αλλαγές που θα του επέτρεπαν να πωληθεί σε άλλες χώρες. Επιπλέον προτάθηκε η ανάπτυξη  μιας παραλλαγής του αεροσκάφους, που θα κάλυπτε τον ρόλο του τορπιλοπλάνου-βομβαρδιστικού και ονομάστηκε Ar 195.Kranzhoff 1997, p. 80. Το Ar 195 προορίζονταν για το αεροπλανοφόρο Graf Zeppelin που ναυπηγούνταν εκείνη την περίοδο.

Επιχειρησιακή ιστορία
Οι γερμανικές ένοπλες δυνάμεις δεν παρήγγειλαν το Ar 95. Αναζητήθηκαν ξένες αγορές, με πρώτη εξαγωγική επιτυχία την Χιλή η οποία και παρέλαβε έξι αεροσκάφη λίγο πριν από το ξέσπασμα του Β΄ Παγκοσμίου Πολέμου.Taylor 1989, . Η Τουρκία επίσης παρήγγειλε ορισμένα αεροσκάφη, όμως κανένα από αυτά δεν παραδόθηκε εξαιτίας του ξεσπάσματος του πολέμου.

Εν τέλει τα τούρκικα Ar 95 εντάχθηκαν σε υπηρεσία με την Luftwaffe ως Ar 95A-1 και εντάχθηκαν σε μονάδες ναυτικής αναγνώρισης που επιχειρούσαν κατά κύριο λόγο στη Βαλτική. Τα ισπανικά Ar 95 παρέμειναν σε υπηρεσία μέχρι το 1948.Kranzhoff 1997, p. 77.

Χρήστες

 Γερμανία
 Luftwaffe

 Ισπανία
 Ισπανική Πολεμική Αεροπορία

 Χιλή
 Πολεμική Αεροπορία της Χιλής

Δείτε επίσης

 Αεροσκάφη που σχετίζονται με την ανάπτυξη του Ar 95
 Arado Ar 195

Παραπομπές

Βιβλιογραφία








Επιπλέον ανάγνωση




Εξωτερικοί σύνδεσμοι


Ar 095
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη ναυτικής αεροπορίας
Κατηγορία:Υδροπλάνα
Κατηγορία:Αναγνωριστικά αεροσκάφη
Κατηγορία:Αεροσκάφη του Β' Παγκοσμίου Πολέμου